b'\n_START_ARTICLE_\n\xc4\x8ceslovas Mikutis\n_START_SECTION_\nBiografija\n_START_PARAGRAPH_\n1959 m. baig\xc4\x99s Judr\xc4\x97n\xc5\xb3 vidurin\xc4\x99 mokykl\xc4\x85, 1960\xe2\x80\x931967 m. su pertrauka (1962\xe2\x80\x931965 m. tarnavo sovietin\xc4\x97je armijoje) choro dirigavimo mok\xc4\x97si Vilniaus J. Tallat-Kelp\xc5\xa1os muzikos technikume (d\xc4\x97st. D. Einikien\xc4\x97). Technikum\xc4\x85 baig\xc4\x99s su pagyrimu, 1969\xe2\x80\x931974 m. choro dirigavimo studijas neakivaizdiniu b\xc5\xabdu t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. A. Petrausko klas\xc4\x97)._NEWLINE_1967\xe2\x80\x931970 m. Plung\xc4\x97s 3-osios vidurin\xc4\x97s mokyklos muzikos mokytojas, miesto berniuk\xc5\xb3 choro ir vokalini\xc5\xb3 ansambli\xc5\xb3 vadovas. 1970\xe2\x80\x931974 m. Plun g\xc4\x97s rajonini\xc5\xb3 kult\xc5\xabros nam\xc5\xb3 direktorius ir mi\xc5\xa1riojo choro dirigentas. Jo vadovaujami kolektyvai dalyvavo koncertuose, Plung\xc4\x97s rajono ir respublikin\xc4\x97se dain\xc5\xb3 \xc5\xa1vent\xc4\x97se._NEWLINE_1974\xe2\x80\x931978 m. Klaip\xc4\x97dos pedagogin\xc4\x97s mokyklos muzikos d\xc4\x97stytojas, 1978\xe2\x80\x931992 m. \xc5\xa0iauli\xc5\xb3 pedagoginio instituto Klaip\xc4\x97dos ikimokyklinio fakulteto vyr. d\xc4\x97stytojas._NEWLINE_Nuo 1976 m. \xc5\xa1io fakulteto mergin\xc5\xb3 choro chormeisteris, nuo 1982 m. choro meno vadovas ir dirigentas. Merginas i\xc5\xa1mok\xc4\x97 daug lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3, nema\xc5\xbeai koncertavo, dalyvavo Klaip\xc4\x97dos miesto dain\xc5\xb3 \xc5\xa1vent\xc4\x97se ir kituose renginiuose, taip pat respublikin\xc4\x97se ir Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97se \xe2\x80\x9eGaudeamus\xe2\x80\x9c Vilniuje, Rygoje, Taline ir Tartu, respublikin\xc4\x97se student\xc5\xb3 dain\xc5\xb3 \xc5\xa1vent\xc4\x97se ir moter\xc5\xb3 bei vyr\xc5\xb3 chor\xc5\xb3 s\xc4\x85skryd\xc5\xbeiuose \xc5\xa0iauliuose. 1977 m. II ir 1987 m. VII Stasio \xc5\xa0imkaus chor\xc5\xb3 konkursuose mergin\xc5\xb3 choras laim\xc4\x97jo antr\xc4\x85sias vietas, o 1987 m. respublikiniame konkurse \xe2\x80\x9eDainuoja darbo Lietuva" chorui pripa\xc5\xbeinta tre\xc4\x8dioji vieta._NEWLINE_Nuo 1992 m. Klaip\xc4\x97dos universiteto Pedagogikos fakulteto Meno pedagogikos katedros vyr. asistentas ir mergin\xc5\xb3 choro dirigentas (talkina J. Eivien\xc4\x97). Mergin\xc5\xb3 choras parengtas 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Vilniuje bei 1995 m. Baltijos student\xc5\xb3 dain\xc5\xb3 \xc5\xa1ventei \xe2\x80\x9eGaudeamus-XII" Tartu (Estija), taip pat dalyvauja koncertuose ir Klaip\xc4\x97dos miesto dain\xc5\xb3 \xc5\xa1vent\xc4\x97se._NEWLINE_\xc4\x8c. Mikutis vadovavo \xc4\xafvairiems uostamies\xc4\x8dio vokaliniams ansambliams. Su \xc5\xa0iauli\xc5\xb3 pedagoginio instituto Klaip\xc4\x97dos ikimokyklinio fakulteto mergin\xc5\xb3 vokalini\xc5\xb3 ansambliu 1981 m. respublikiniame \xe2\x80\x9eSidabrini\xc5\xb3 bals\xc5\xb3" konkurse laim\xc4\x97jo antr\xc4\x85j\xc4\x85 viet\xc4\x85. Pedagogas dirigavo Plung\xc4\x97s rajono ir Klaip\xc4\x97dos miesto dain\xc5\xb3 \xc5\xa1vent\xc4\x97se. Jo brolis Petras Mikutis taip pat chorvedys profesionalas. Gyvena ir dirba Klaip\xc4\x97doje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999 m. Informacijos publikavimui gautas \xc5\xbeodinis autoriaus leidimas.'